VF-Plus: Nuwe kabinet wys Ramaphosa ‘steeds ŉ ANC-gevangene’Pres. Cyril Ramaphosa tydens die staatsrede in die parlement (Foto: Elmond Jiyane, GCIS) Dr. Pieter Groenewald, leier van die VF-Plus, sê die kabinetskommeling bevat goeie én slegte elemente, maar is oorhoofs ŉ duidelike aanduiding dat pres. Cyril Ramaphosa deur die ANC gevange gehou word en nie werklik sy eie stempel op die regering kan afdruk nie. Groenewald sê hoewel Ramaphosa in sy aankondiging die onderneming gegee het dat die kabinet wel in die afsienbare toekoms verklein gaan word, hy nie die ideale geleentheid – volgens hom die kabinetskommeling – benut het om dit te doen nie. “Dit is jammer dat hy nie die moed of toestemming van die ANC gehad het om daadwerklik op te tree nie,” sê hy. Groenewald sê daar is verskeie “groot teleurstellings” wat ernstige vrae laat ontstaan oor Ramaphosa se erns om staatskaping uit te roei. Die eerste hiervan is adj.pres. David Mabuza. “Mabuza is ŉ omstrede figuur oor wie ŉ wolk hang van aantygings oor korrupsie, politieke sluipmoorde en Gupta-bande. Dit bevestig die feit dat pres. Ramaphosa die ANC bo Suid-Afrika stel. “Nog ŉ vrot appel wat in die mandjie behou is, is min. Malusi Gigaba wat in tipiese ANC-styl ‘herontplooi’ is na die pos van binnelandse sake. Terwyl hy voorheen minister van binnelandse sake was, is dit hom juis ten laste gelê dat hy die Guptas se aansoek om Suid-Afrikaanse burgerskap versnel het. Dit is nog ŉ aanduiding dat die ANC-stert besig is om die staatspresident rond te swaai. Dit is onaanvaarbaar en dien as bewys dat pres. Ramaphosa se dreigemente oor optrede teen staatskaping net leë woorde is,” sê Groenewald. Hy meen die aanstelling van Bathabile Dlamini as minister van vrouesake, nadat sy volgens die party “as minister van maatskaplike ontwikkeling misluk het”, is ŉ mistasting. Die aanstelling van Bheki Cele as minister van polisie is volgens Groenewald ook “ŉ stap terug vir polisiëring in Suid-Afrika”. “Dlamini is vandag weer gedagvaar om voor die Menseregtekommissie (MRK) te verskyn en is nie bevoeg om as minister op te tree nie. Dit is nog ŉ bewys van pres. Ramaphosa se party-lojaliteit.” Groenewald het die aanstelling van Pravin Gordhan as minister van openbare ondernemings en Nhlanhla Nene as minister van finansies verwelkom. “Hierdie aanstellings sal meer beleggingsvertroue skep veral in die lig daarvan dat die kredietgraderingsagentskappe openbare ondernemings en die bestuur daarvan geïdentifiseer het as een van die groot redes vir die afgradering van Suid-Afrika se kredietwaardigheid. Op die keper beskou, is dit duidelik dat die nuwe leier van die ANC en die regering steeds die belange van die ANC bo dié van Suid-Afrika stel.” Lees meer: Ramaphosa kondig groot kabinetskommeling aan